钦定古今图书集成/明伦汇编/闺媛典/第121卷 > 于氏
## 钦定古今图书集成/明伦汇编/闺媛典/第121卷 > 于氏

按《岳州府志》：“于氏，逸其夫名，早寡无子，养姑苦守，始
卒不移。大德间，事闻，旌表。”

===吴泰发妻黄氏〈吴妇附〉===按《金谿县志》：“黄氏，名嗣真，黄以权女，吴泰发妻。性聪
敏，能赋诗。年二十七，泰发客死三衢，黄迎柩归葬，为
文哭奠，词旨凄然。躬课二子，赋诗勉之。”子有文名，大
德间，事闻旌表。其诗如《自咏镜中灯》有云：“宝炬菱花
共照临，风吹不断影沉沉。五更沧海含晴旭，半夜金
星犯太阴。翠袖拂尘红焰冷，朱唇呵雾碧光深。任教
撩乱飞蛾扑，难灭虚明一点心。”又《渔村晚唱》一首：“网
影垂帘江树空，晴川隐映落霞红。谁知千古兴亡事，
尽在渔歌款乃中。”同时吴邵庵仲子妇亦年二十七，
夫亡，抚幼孤，誓不改适。邵庵谓此妇与黄氏妇德颇
同，但不能文耳。